《百字令 题赵仲穆越山图》
明代·张鈇

浙江东岸，是越王勾践，旧时封国。尝胆卧薪成底事，惟有荒台凝碧。

万壑争流，千岩竞秀，宛宛无今昔。兔葵燕麦，中间多少遗迹。

遥想东晋风流，兰亭停禊，空自留残墨。何用登临伤往事，堪叹鬓须垂白。

且觅扁舟，贺家湖上，载酒寻春色。季真归后，四明还有狂客。

作者简介：字子威，慈溪人。有碧溪集。